Návrh 
na zvýšenie rozpočtových výdavkov pre projekty 
Implementácia systému INTRASTAT-SK (SK/02/ST/01)
a
Posilňovanie regionálnej štatistiky - REGSTAT (SK/02/ST/02)

INTRASTAT-SK

Úloha zaviesť systém INTRASTAT vyplynula pre Slovensko z prístupových rokovaní s Európskou úniou (ďalej EÚ) ku kapitole 12 – Štatistika. V zmysle Smernice EHS 
č. 3330/1991 zo 7. novembra 1991 Slovenská republika musí mať pred vstupom do EÚ pripravený nový spôsob sledovania obchodu s tovarom s ostatnými členskými štátmi EÚ.
Uznesením č. 1001 zo 4. septembra 2002 vláda Slovenskej republiky schválila zámer Štatistického úradu Slovenskej republiky (ďalej ŠÚ SR) vybudovať systém INTRASTAT-SK v spolupráci s Colným riaditeľstvom Slovenskej republiky (ďalej CR SR) a Daňovým riaditeľstvom Slovenskej republiky (ďalej DR SR). Na zavedenie systému bol vypracovaný projekt SK/02/ST/01 – „Implementation of the INTRASTAT-SK system“, ktorý bol schválený Finančným memorandom 2002.
Celkový rozpočet projektu je 2 195 000 EUR. Z tejto sumy je 1 500 000 EUR poskytnutých z prostriedkov Európskej únie a 695 000 EUR spolufinancuje Slovensko zo štátneho rozpočtu.
V uvedenej sume na spolufinancovanie však nie je zahrnutá čiastka na úhradu DPH vo výške 20% z 695 000 EUR, čo predstavuje 139 000 EUR. O uvedenú sumu je potrebné zvýšiť rozpočtové výdavky projektu SK/02/ST/01, ktoré budú po navýšení predstavovať čiastku 834 000 EUR.

REGSTAT

S cieľom zabezpečiť poskytovanie spoľahlivých informácií o sociálno-ekonomickom rozvoji regiónov pre tvorbu regionálnej politiky a monitorovanie regionálneho rozvoja bol vypracovaný projekt SK/02/ST/02 „Posiľňovanie regionálnych štatistík - REGSTAT“. 
Celkový rozpočet projektu je 1 200 000  EUR. Z tejto sumy je 1 000 000 EUR poskytnutých z prostriedkov Európskej únie a 200 000 EUR spolufinancuje Slovensko zo štátneho rozpočtu. 
V uvedenej čiastke na spolufinancovanie však chýba čiastka na úhradu DPH 
vo výške 20% z 200 000 EUR, čo predstavuje 40 000 EUR. O uvedenú čiastku je potrebné zvýšiť rozpočtové výdavky projektu SK/02/ST/02, ktoré budú po navýšení predstavovať čiastku 240 000 EUR. 
V rozpočte ŠÚ SR finančná čiastka 179 000 EUR na úhradu DPH pre oba projekty k dispozícii nie je. Pokiaľ ŠÚ SR nezíska uvedených 20% na DPH, hrozí obom projektom zníženie rozpočtu aj z prostriedkov PHARE, čo by znamenalo ďalšie zníženie prostriedkov na vybudovanie systémov INTRASTAT-SK a REGSTAT, funkčnosti budovaných systémov a pokiaľ ide o systém INTRASTAT-SK aj ohrozenie termínu jeho zavedenia do používania k dátumu vstupu Slovenska do EÚ.
V snahe čo najlepšie zabezpečiť výsledok sledovaný realizáciou projektov je potrebné riešiť vzniknutú nepriaznivú finančnú situáciu. ŠÚ SR sa obrátil listom na Ministerstvo financií Slovenskej republiky so žiadosťou o riešenie problému. Odporučením bolo vypracovanie materiálu, ku ktorému vláda SR zaujme stanovisko.